text: Diumenge, 20 de desembre de 2009 | Joan-Francesc Pont Clemente
  20 Desembre 2009 in 2006-2010 | Tags: Religió
  Joffre Villanueva em fa arribar, via Fabian Mohedano, un enllaç a la web Germinans germinabit, un portal del tradicionalisme catòlic més estricte, dedicat, sobretot, a criticar per desviacionista i moderna la jerarquia catòlico-romana. Lluis, Cardenal Sistach, és un dels destinataris preferits de la web. Critiquen, per exemple, les anomenades absolucions col·lectives que deuen ser una mena d'amnisties periòdiques de les penes de l'infern no subjectes al procediment personalitzat de la confessió auricular… [la confessió dels catòlics, un mecanisme de destrucció de la llibertat de consciència rebutjat ja per molts capellans… cinc segles després de la Reforma]. Els de Germinans viuen a la clandestinitat i amaguen els seus noms. Tracto d'informar-me sobre ells i descobreixo un article de Jordi López, exdirector general d'afers religiosos de la Generalitat de Catalunya, militant del PSC. Jordi López critica als de Germinans per mil motius raonables i comprensibles… i per ser una societat secreta. Diu que sempre ha odiat les societats secretes, així sense matisos. Poc ha llegit en Jordi López sobre el tema, la veritat, perquè a Espanya les societats secretes han estat un element insubstituïble del combat contra l'absolutisme, la reacció i la gent com els enemics d'en López, la tribu carlina de Germinans…